Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 261/05)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

ANSØGNING OM REGISTRERING: ARTIKEL 5

BOB (x) BGB ( )

Nationale sagsnummer: -

1. Medlemsstatens ansvarlige myndighed Navn: Institut national des appellations d'origine

Adresse: 138, avenue des Champs-Elysées - F-75008 Paris

Tlf. (33-1) 53 89 80 00

Fax (33-1) 42 25 57 97

2. Ansøgende sammenslutning 2.1. Navn: Syndicat de promotion du poiré Domfront

2.2. Adresse: Mairie - F-61350 Passais-la-Conception

2.3. Sammensætning: producent/forarbejdningsvirksomhed (x) andet ( ).

3. Produktes art: Klasse 1-8 - Andre produkter i bilag II: poiré (pærevin).

4. Varespecifikationen (Sammenfatning af betingelserne i artikel 4, stk. 2)

4.1. Navn: "Domfront"

4.2. Beskrivelse Poiré "Domfront" er en mousserende gæret drik, der er fremstillet af særlige pæresorter, der er egnet til fremstilling af "poiré". Denne drik er klar, bleggul til gyldengul. Dens effervescens, der er præget af små bobler, er harmonisk.

Poiré Domfront fremviser en bred aromapalet, der er domineret af frugt- og blomstersmagsemner, der udfolder sig med nuancer af eksotiske frugter, ristning og brioche. Smagsemnerne holdes i ligevægt mellem syrlighed og sødhed. Sødheden tilføres af det ugærede sukker.

4.3. Geografisk område Alle transaktioner vedrørende produktion af pærer og fremstilling af poiré foregår i det geografiske område, der omfatter følgende kommuner:

Departementet Orne: Avrilly, La Baroche-sous-Lucé, Beaulandais, Céaucé, La Chapelle d'Andaine, Domfront, l'Épinay-le-Comte, la Haute Chapelle, Juvigny-sous-Andaine, Lonlay l'Abbaye (delvist), Loré, Lucé, Mantilly, Passais, Perrou, Rouellé, Saint-Bômer-les-Forges (delvist), Saint-Brice, Saint-Denis-de-Villenette, Saint-Fraimbault, Saint-Gilles-des-Marais, Saint-Mars-d'Égrenne, Saint-Roch-sur-Égrenne, Saint-Simeon, Sept Forges og Torchamp

Departementet Mayenne: Couesmes-Vaucé, Lassay-les-Châteaux (delvist) og Soucé

Departementet Manche: Barenton, Buais, Ferrières, Heussé, Husson, Notre-Dame-du-Touchet, Le Teilleul, Saint-Cyr-du-Bailleul, Saint-Jean-du-Corail, Saint-Symphorien-des-Monts, Sainte-Marie-du-Bois, Saint-Georges-de-Rouelley og Villechien.

4.4. Bevis for oprindelses Hver frugtproducent og hver forarbejdningsvirksomhed udfylder en egnethedserklæring, der registreres af INAO's tjenestegrene, og som gør det muligt for sidstnævnte at identificere alle erhvervsdrivende. I henhold til denne egnethedserklæring forpligter alle erhvervsdrivende sig til at overholde samtlige produktionsbetingelser. Pæreproducenterne ledsager deres egnethedserklæring med en ansøgning om registrering af deres plantage. Samtlige træer, der egner sig til fremstilling af poiré Domfront, registreres således og kontrolleres af Institut national des appellations d'origine (INAO).

For at sikre et tilsyn med de anvendte mængder har de erhvervsdrivende pligt til at sende INAO produktionserklæringer (for frugtproducenter) og produktionserklæringer (for forarbejdningsvirksomheder).

Pærer til fremstilling af poiré må kun bringes i omsætning, hvis de ledsages af et dokument, hvor det er anført, at de er beregnet til fremstilling af poiré Domfront, og fra hvilken plantage de stammer. De mængder poiré, der er aftappet på flasker med oprindelsesbetegnelsen Domfront, anføres i en erklæring om aftapning. De virksomheder, der fremstiller poiré Domfront, skal desuden føre et vinregister med oplysning bl.a. om de anvendte mængder frugt, den opnåede mængde most og transaktionerne for fremstilling af poiré.

Poiré med den kontrollerede oprindelsesbetegnelse "Domfront" kan ikke bringes i omsætning uden et godkendelsescertifikat, der udstedes af INAO. Godkendelsescertifikatet udstedes for hvert identificeret parti poiré efter en analytisk og organoleptisk undersøgelse, der foretages efter flaskegæringen. Denne undersøgelse skal sikre, at poiréen svarer til oprindelsesbetegnelsens kvalitet og typicitet.

4.5. Fremstillingsmetode Poiré "Domfront" fremstilles udelukkende ved gæring af frisk most af pærer af hovedsorten Plant de Blanc og de supplerende sorter, der er udvalgt blandt de lokale sorter, der blev plantet før den 26. december 1999.

Pæretræerne skal være plantet på arealer i produktionsområdet, der opfylder bestemte kriterier. Pæretræer af sorten Plant de Blanc skal udgøre mindst 10 % af træerne i hver registreret plantage indtil 2029-høsten. Fra 2030-høsten fastsættes denne andel til 20 %.

Pæretræerne dyrkes med høj stamme og med en plantetæthed på under 150 pæretræer pr. ha. Plantagen vedligeholdes og er helt græsbevokset. Vanding er forbudt. Pærerne samles op på jorden ved god modning i flere omgange, sort efter sort. Høsten og oplagringen foretages manuelt eller ved hjælp af materiel, der ikke beskadiger pærerne eller snavser dem til. Oplagringen af pærerne mellem høsten og iværksættelsen af fremstillingsprocessen må i ingen tilfælde overstige 72 timer. Sorten Plant de Blanc oplagres adskilt fra de supplerende sorter.

Den gennemsnitlige maksimumsproduktion for pæretræer overstiger ikke 500 kg pærer pr. træ og 300 kg for træer af sorten Plant de Blanc. Enhver behandling, der ændrer pærernes, mostens eller poiréens naturlige indhold af sukker, er forbudt. Pasteurisering, tilsætning af vand eller farvestoffer er forbudt på alle fremstillingstrin.

Pærerne rives. Den således opnåede pulp undergår en gæringsfase inden presning. Presningen skal foretages uden æltning af pulpen med et udbytte på højst 700 l/t. Mosten skal mindst have et naturligt sukkerindhold på 100 g/l. Materiellet til udvinding af saften skal være i overensstemmelse med en fastlagt varespecifikation. Mosten gærer i mindst seks uger mellem presning og aftapning på flaske.

Hvert parti poiré eller gæret poirémost, der er klar til at blive aftappet med henblik på flaskegæring, udgør en cuvée. I hver cuvée skal den anvendte mængde af sorten Plant de Blanc mindst udgøre 40 % af cuvéen og mængden af hver af de supplerende sorter højst 25 % af cuvéen.

Poiréen opnår sin karakter af mousserende vin ved gæring af en del af restsukkeret på flaske. Tilsætning af gas er forbudt. Poiréen kræver en periode på mindst seks uger for at opnå sin karakter af mousserende vin. Aftapningen på flaske slutter den 30. september i året efter høsten.

Når poiréen har opnået sin karakter af mousserende vin, fremviser den følgende egenskaber:

- det totale alkoholindhold udtrykt i volumen er på over 5,5 %

- det virkelige alkoholindhold udtrykt i volumen er på over 3 %

- indholdet af kulsyre er på over 4 g/l.

4.6. Tilknytning Indtil slutningen af det 19. århundrede blev pæretræerne i plantager afvekslende med agerjord i Bas Domfrontais anvendt til at fremstille en drik især beregnet til eget forbrug. I det tyvende århundrede opretholder og videreudvikler landmændene trods indførelsen af destillation af poiré til brændevin metoderne for fremstilling af konsumpoiré i modsætning til de andre regioner i det vestlige Frankrig, hvor cider udgør den daglige drik. Denne tradition gør det muligt for dette produkt senere at opnå en regional berømmelse, der har forbundet navnet på Bas Domfrontais' historiske hovedby med produktet "Domfront". Domfrontais er den eneste franske region, hvor plantager med pærer til fremstilling af poiré endnu er tilplantet og drives i betydeligt omfang.

Poiré Domfront er præget af sammenspillet af flere faktorer: jordbunds- og klimaforholdene i produktionsområdet, der har været afgørende for udvælgelsen af pæresorter, og som muliggør en regelmæssig produktion af pærer til poiré, der egner sig til fremstilling af afbalanceret most, originaliteten af det anderledes genetiske materiale i området og endelig de dyrkningsmetoder og teknikker, der har udviklet sig for at udnytte de anvendte frugters potentiale bedst muligt.

Bas Domfrontais ligger på korsvejen mellem Normandiet, Bretagne og Maine i Normandiets skovrige egn, der har kystklima og geologisk indgår i det armorikanske bjergmassiv. Dette område er mod nord beskyttet af en sandstensskrænt og åbent for vejrindflydelse fra syden og nyder derfor godt af en gunstig situation, der er ideel for plantning af pæretræer. Området er præget af dyb jord på æolisk dynd aflejret på skiffer og doleritgange med en vigtig vandreserve samt af en regelmæssig nedbør året igennem, hvilket passer pæretræer med pærer til fremstilling af poiré godt, da de er meget følsomme overfor tørke. På den anden side nedsætter de mildere temperaturer i det afgrænsede område risikoen for frostskader hos sorten Plant de Blanc, hvis vækstperiode sætter tidlig ind.

Poiréen Domfronts typicitet skyldes meget de organoleptiske og tekniske egenskaber hos sorten Plant de Blanc, en sort, som man finder overalt i Bas Domfrontais, der udgør dens økologiske niche, og ingen andre steder. Sorten Plant de Blanc og de andre sorter, som den associeres med, blev udvalgt i dette område af producenterne, fordi disse sorter egnede sig for de fysiske begrænsninger og mulighederne i miljøet.

Mosten af Plant de Blanc, der er hovedsorten for den kontrollerede oprindelsesbetegnelse "Domfront", fremviser en original smag, der er resultatet af en ligevægt mellem dens syrlighed, sukkerindhold og indhold af phenolforbindelser. Den fremviser en klarhed og renhed, der muliggør en langsom og regelmæssig gæring, der er nødvendig for at opnå poiréens endelige organoleptiske egenskaber: ligevægt, finhed og karakteristiske aromaer af citrusfrugter, ferskner og kager.

For at bevare disse egenskaber har menneskene udviklet en særlig savoir-faire med hensyn til udvælgelsen af marker ud fra terrænet og pæresorterne samt måden at forvalte plantagerne, høste og fremstille produktet på.

4.7. Kontrolinstans Navn: INAO

Adresse: 138, avenue des Champs-Elysées - F-75008 Paris

Navn: DGCCRF

Adresse: 59, boulevard V. Auriol - F-75703 Paris Cedex 13

4.8. Mærkning Ved udformningen af etiketten:

- kan navnet "Poiré" sættes foran den kontrollerede oprindelsesbetegnelse

- skal oplysningen "appellation d'origine contrôlée" (kontrolleret oprindelsesbetegnelse) anbringes umiddelbart under navnet på den kontrollerede oprindelsesbetegnelse uden nogen anden oplysning skudt ind imellem

- anføres navnet på den kontrollerede oprindelsesbetegnelse og udtrykket "appellation d'origine contrôlée" (kontrolleret oprindelsesbetegnelse) eller "appellation" (betegnelse) og "contrôlée" (kontrolleret) med synlige, læselige og uudslettelige bogstaver, der er tilstrækkelig store til, at man tydeligt kan skelne dem fra de andre skrevne angivelser eller tegninger

- anføres oplysningen "appellation d'origine contrôlée" (kontrolleret oprindelsesbetegnelse) med bogstaver af en størrelse, der mindst er en fjerdedel af størrelsen af de bogstaver, der benyttes til oplysningen om navnet på den kontrollerede oprindelsesbetegnelse.

4.9. Krav i nationale bestemmelser Dekret om den kontrollerede oprindelsesbetegnelse "Domfront".

EF-nr.: FR/00276/30.01.03.

Dato for modtagelsen af den fuldstændige ansøgning: 24. juli 2003.